b'\n_START_ARTICLE_\nKevin Westgarth\n_START_SECTION_\nYliopisto\n_START_PARAGRAPH_\nWestgarth pelasi ensimm\xc3\xa4isell\xc3\xa4 yliopistokaudellaan Princeton Tigersin joukkueessa. H\xc3\xa4n pelasi 25 ottelua, joissa teki kuusi pistett\xc3\xa4 ja istui 48 minuuttia j\xc3\xa4\xc3\xa4hyaitiossa. Koko nelivuotisen yliopistouransa aikana h\xc3\xa4n pelasi yhteens\xc3\xa4 116 ottelua. Niiss\xc3\xa4 h\xc3\xa4n teki 25 maalia ja yhteens\xc3\xa4 60 pistett\xc3\xa4. J\xc3\xa4\xc3\xa4hyll\xc3\xa4 h\xc3\xa4n istui 130 j\xc3\xa4\xc3\xa4hyminuuttia. Westgarthin kanssa Tigersissa pelasi kolme vuotta my\xc3\xb6s h\xc3\xa4nen veljens\xc3\xa4 Brett. Nelj\xc3\xa4nnen kauden j\xc3\xa4lkeen h\xc3\xa4n allekirjoitti 16. maaliskuuta 2007 varaamattomana pelaajana sopimuksen Los Angeles Kingsin kanssa.\n_START_SECTION_\nAmmattilaisura\n_START_PARAGRAPH_\nWestgarth aloitti pelaamisen ammattilaistasolla 18. maaliskuuta 2007, vain kaksi p\xc3\xa4iv\xc3\xa4\xc3\xa4 Kingsin kanssa tehdyn sopimuksen j\xc3\xa4lkeen. H\xc3\xa4n pelasi Kingsin AHL-farmijoukkue Manchester Monarchsissa Providence Bruinsia vastaan. Loppukauden aikana h\xc3\xa4n pelasi Manchesterissa vain 14 ottelua, joissa tilille kertyi 44 j\xc3\xa4\xc3\xa4hyminuuttia ja kolme pistett\xc3\xa4._NEWLINE_Westgarth jatkoi Monarchsissa my\xc3\xb6s kaudella 2007\xe2\x80\x932008. H\xc3\xa4n sijoittui tulokkaiden j\xc3\xa4\xc3\xa4hyp\xc3\xb6rssiss\xc3\xa4 toiseksi 191 j\xc3\xa4\xc3\xa4hyminuutillaan. H\xc3\xa4net komennettiin tulokkaista useimmin ulos. Westgarth pelasi ensimm\xc3\xa4isen NHL-pelins\xc3\xa4  Kingsissa 20. tammikuuta 2009 Minnesota Wildia vastaan. H\xc3\xa4n oli ottelussa j\xc3\xa4\xc3\xa4ll\xc3\xa4 4 minuuttia ja 39 sekuntia. Westgarth nostettiin Kingsin joukkueeseen ja pudotettiin takaisin farmiin kaksi kertaa kauden aikana. Ensimm\xc3\xa4isess\xc3\xa4 farmiin pudottamisen j\xc3\xa4lkeisess\xc3\xa4 peliss\xc3\xa4 Manchesterissa Westgarth tappeli Philadelphia Phantomsin Garrett Klotzin kanssa._NEWLINE_Kausi 2009\xe2\x80\x932010 oli Westgarthin maalien valossa paras AHL-kausi, jossa h\xc3\xa4n teki 76 ottelussa 11 maalia ja 25 pistett\xc3\xa4. Lis\xc3\xa4ksi h\xc3\xa4n sai yli 150 rangaistusminuuttia.\n_START_SECTION_\nLos Angeles Kings\n_START_PARAGRAPH_\nWestgarthin n\xc3\xa4yt\xc3\xb6t toivat h\xc3\xa4nelle paikan NHL-joukkueessa kauden 2010\xe2\x80\x932011 aikana. Ensimm\xc3\xa4isen maalinsa NHL:ss\xc3\xa4 h\xc3\xa4n teki vasta seuraavalla kaudella Dallas Starsin Kari Lehtosta vastaan. Maali ratkaisi ottelun jatkoajalla. 16. helmikuuta 2012 Westgarth sai k\xc3\xa4sivamman, ja h\xc3\xa4n joutui olemaan loppukauden sivussa otteluista. Kings voitti kauden p\xc3\xa4\xc3\xa4tteeksi historiansa ensimm\xc3\xa4isen Stanley Cupin, ja vaikka Westhgarth pelasi vain 25 ottelua runkosarjassa, h\xc3\xa4net tunnustettiin Stanley Cupin voittajaksi ja h\xc3\xa4nen nimens\xc3\xa4 kaiverrettiin pokaaliin.\n_START_SECTION_\nCarolina Hurricanes\n_START_PARAGRAPH_\nTy\xc3\xb6sulun aikana kaudella 2012\xe2\x80\x932013 Westgarth pysyi kotonaan Pohjois-Carolinassa ja harjoitteli Carolina Hurricanesin pelaajien kanssa. Ty\xc3\xb6sulun p\xc3\xa4\xc3\xa4ttyess\xc3\xa4 Kings kauppasi Westgarthin Carolinaan ja sai vastineeksi Anthony Stewartin, nelj\xc3\xa4nnen kierroksen varauksen NHL:n varaustilaisuuteen 2013 sek\xc3\xa4 kuudennen kierroksen varauksen vuoden 2014 varaustilaisuuteen.\n_START_SECTION_\nCalgary Flames\n_START_PARAGRAPH_\nWestgarth vaihdettiin 30. joulukuuta 2013 Calgary Flamesiin, joka antoi tilalle Greg Nemiszin. Loppukaudella Calgaryssa Westgarth teki uransa uudet enn\xc3\xa4tykset viimeistelem\xc3\xa4ll\xc3\xa4 nelj\xc3\xa4 maalia ja seitsem\xc3\xa4n pistett\xc3\xa4 36 peliss\xc3\xa4._NEWLINE_Calgary ei tarjonnut Westgarthille kauden p\xc3\xa4\xc3\xa4tteeksi jatkosopimusta, joten h\xc3\xa4nest\xc3\xa4 tuli vapaa pelaaja. Kaudeksi 2014\xe2\x80\x932015 h\xc3\xa4n ei saanut sopimusta, mutta sai mahdollisuuden menn\xc3\xa4 try out -sopimuksella Edmonton Oilersin harjoitusleirille. 5. lokakuuta 2014 h\xc3\xa4net p\xc3\xa4\xc3\xa4stettiin pois leirilt\xc3\xa4 ja 30. lokakuuta h\xc3\xa4n teki sopimuksen pohjoisirlantilaisen EIHL-joukkue Belfast Giantsin kanssa.'